Dilecto et fideli domini regis Francie, episcopo Eduensi gerenti administrationem archiepiscopatus Ludunensis, sede vacante, vel ei qui tenet locum ipsius in civitate et dyocesi Ludunensi, Matheus miseratione divina ecclesie beati Dyonisii in Francia abbas humilis, et Symon dominus de Nigelle, tenentes locum domini regis Francie, salutem. Cum reverendus pater Symon, tituli Sancte Cecilie presbiter cardinalis, olim apostolice sedis legatus, discreto viro magistro Philipo de Carnoto, canonico ecclesie beate Marie de Vernone, exhibitori presentium, super negocio centesime redemptionum votorum crucesignatorum, legatorum, datorum terre sancte subsidio relictorum, ac aliarum obventionum undecumque ipsi subsidio obvenientium in civitate et dyocesi Ludunensi ac aliis civitatibus et dyocesibus ejusdem provincie commisit vices suas, ex auctoritate et vice domini regis dilectionem vestram requirimus et rogamus quatinus circa promotionem negociorum terre sancte dicto magistro Philipo, ut premissum est, commissorum, curam et diligentiam apponatis, et per suffraganeos et alios subditos dicte sedi Ludunensi apponi faciatis, ipsumque Philipum in agendis, prout poteritis dirigentes cum ab ipso vel ex parte sua fueritis requisiti. Actum Parisius, die jovis ante cathedram Sancti Petri, anno Domini millesimo ducentesimo septuagesimo.